Diakonos | Net 'n dienskneg van die Here, wat van my pad met Hom vertel. | Bladsy 4
Lewe onder die maatemmer…
By Lindsay Hafner
Matteus 5:13-16 is so 'n bekende verhaal. Ons WEET wat dit sê, daar's niks nuuts in nie. Ja dit mag dalk waar wees, maar ons kan so WEET wat daar staan dat ons eintlik vergeet wat daar staan, want ons let nie meer op nie, ons laat nie meer die Gees toe om deur die teks met ons te praat nie….
"Indulge" my vir 'n oomblik as ek net een of twee van die dinge wat ons WEET uitlig…
☛ Jesus kom en herinner die dissipels dat hulle NOU sout en lig is, nie iewers in die toekoms nie. Ons gaan nie eers eendag in die hemel sout en lig wees nie, nee ons is geroep om NOU sout en lig vir die wêreld te wees. Ons is geroep om nou die wêreld waar ek leef – huis, werk, ontspanning, ens – smaakvol en helder verlig te maak.
Ons is nie net geroep om agteroor te sit en die oorvloedige lewe van Christus te ontvang nie, ons is geroep om 'n verskil te maak in die wêreld waar ons leef. Ons IS die sout wat smaak gee aan die lewe rondom ons. Ons IS die lig wat God se geregtigheid en genade uitwys en verlig sodat almal daarin kan deel. Maar nog sout nog lig bestaan vir hulself – albei het net nut as dit gebruik word, uitgegooi word.
Ons neem die twee elemente vanselfsprekend deesdae. Maar in Jesus se tyd was dit albei baie waardevol. Sout is uitgegrawe in soutpanne, met kamele oor baie kilometers gebring. Die kwaliteit was baie wisselvallig. Nie alle sout was ewe goed, ewe smaakvol of bederfwerend nie. Die swak sout gaan af, dit het bymengsels wat onbruikbaar is en geen krag het nie. Dit word weggegooi en vertrap.
Lig het hoofsaaklik van olyfolie lampies gekom, weereens moes dit olie voorberei word. Dit was nie so eenvoudig as om 'n skakelaar aan te skakel nie. Sout en lig is dinge wat 'n verskil maak.
☛ Nou wat maak ons met die sout en lig wat ons veronderstel is om te wees? Jesus gebruik 'n snaakse beeld – steek die lamp aan en sit dan 'n emmer bo-oor sodat niemand dit kan sien nie! Wie sal nou so iets wil doen?? Wie sal nou die lig wat God hom gee wil toemaak?
Ek dink tog ons doen dit, ons doen dit dalk selfs onbewustelik. Ons doen dit as gemeente en ons doen dit individueel…
– Dalk is dit 'n kompleks van te dink ons is te klein of te arm om enigiets te beteken in God se koninkryk. Ons vergelyk onsself met die gemeente wat ons op die TV sien of die "goeie ou dae" toe die kerk vol mense en kinders was. Dan sê ons – "Ons kan nie"! So blok ons God se lig uit!
– Of dalk is die emmer oor ons lig onderlinge spanning tussen mekaar. Ons wil hê dinge moet volgens ONS siening gebeur en ons gee nie ruimte vir die korreksie wat ander se menings op ons eie siening kan bring nie.
– Dalk is die emmer oor my lig baie meer persoonlik, dalk dink ek EK is te ongelowig, te sleg, sonder die nodige kennis, so ek sit liewer 'n emmer oor die lig wat God my gee.
– Dit kan selfs wees dat ek dink dit is nie regtig my taak om lig te wees nie, ons betaal mos 'n professionele Christen – die dominee – om die dinge namens ons te doen. Hy en die kerkraad moet sorg dat ons lig skyn.
Wat dit ook al is, dit is vreeslik aanloklik om die lig toe te maak, want dan hoef ek nie raakgesien, uitgeken te word as lig van God, as sout vir die aarde nie. Ek kan maar iewers stil sit, my eie ding doen en ander toelaat om sout en lig te wees.
☛ Die ongelooflike is dat my lig en ons lig as gemeente nie per ongeluk onder die emmer beland nie. Nee, ONS sit dit daar! Ons hoor eintlik in vers 15 hoe vreemd dit vir Jesus klink – "Geen mens steek tog 'n lamp aan en sit dit onder 'n emmer nie!"
Jesus is duidelik daaroor. Ons is nie slagoffers wat geen beheer het oor of ons lig skyn of nie, of ons sout smaak gee en bederfwerend is of nie. Ons plaas die emmers van minderwaardigheid en spanning oor ons lig, niemand anders nie!
☛ In sommige gevalle kan dit so erg raak dat ons emmers later ons identiteit vorm – Ons kan nie uitreik/'n verskil maak/sout wees/lig gee nie, want…. Ons is klein/ons het nie geld nie/ons is te ongelowig/…. Die snaakste is dat ons soms vashou aan hierdie verskonings, dit raak wie ons is. Dit MAAK wie ons is. Dan word ons gevange gehoue deur die leuens dat ons nie Christen genoeg is nie, genoeg geloof het nie, genoeg kerk toe gaan nie, die Bybel goed genoeg ken om lig of sout te wees nie,
Jesus kom breek egter hierdie valse verskonings waaragter ons wegkruip. Want Hy maak ons die sout vir die aarde. Hy gee die lig wat deur ons skyn. Hy stel ons in staat om Sy opdrag uit te voer: "Julle moet soos 'n lig in hierdie pikdonker wêreld skyn." (:16) En dan gee Hy die belofte: "Die lig skyn in die duisternis, die duisternis kon dit nie uitdoof nie." (Joh 1:5)
☛ Om as Christen te leef beteken nie om 'n reëls en wette na te kom nie, dit is om so te lewe dat ons smaak bring waar dinge onsmaaklik is, dat ons bederf teenwerk, dat ons lig bring om te keer dat mense nie val nie en mekaar kan sien. Om as Christen te lewe is om werklik, deur God se genade, goeie nuus te leef! Nie opsioneel nie, as deel van ons identiteit!
(Image by Linday Hafner: http://www.artifolio.com/uploads/l/lindsayhafner/34296/Artwork-Matthew-5%3A13-16.jpg)
Sleutelwoordw: lig, Matt 5:13-16, sout
God se verhaal en ek
Na aanleiding van Psalm 90
Alweer 'n nuwe jaar… En al wat ek mense hoor sê, myself inkluis, is hoe vinnig die tyd verbygaan! Iets soos wat ons in Psalm 90:9-10 hoor: "Onder u toorn vlieg ons dae en skiet ons jare verby soos 'n gedagte. Ons lewe maar sewentig jaar, of, as ons baie sterk is, tagtig, en dié is vol swaarkry en leed. Dit is gou verby, ons vlieg na ons einde toe."
Sjoe! Swaarmoedig! En kort!
Daar is egter 'n ander manier van kyk ook, luister net hoe begin Psalm 90(:1-4): "Here, U was vir ons 'n toevlug van geslag tot geslag. Voordat die berge gebore is, voordat U die wêreld voortgebring het, ja, van ewigheid tot ewigheid is U God! U laat die mens sterwe: U sê net: "Word weer stof!" Duisend jaar is vir U soos gister as dit verby is, soos een enkele wagbeurt in die nag."
Teenoor ons kortstondige bestaan, teenoor ons jare wat verbyskiet soos 'n gedagte, staan die vastigheid van God, die sekerheid, die Een wat ons toevlug is.
Hoe gemaak om die wete dat ons lewens in God se hande is, dat 2014 in Sy hande is? Hoe word dit vir my werklik, hoe word dit my alledaagse lewe? Hoe kan die wete dat ons op God kan vertrou vir my 'n werkliker werklikheid word as die opskrifte in die koerant van moord en doodslag, teenoor die manier wat ek in my eie lyf die aanstap van die tyd voel? Soos Lucas Maree sing: "En ek word al hoe banger Vir die groter, dieper slaap" Ja, ons almal kan onsself vereenselwig met die Psalmdigter se"verbyskiet" van die jare.
☛ Hoe maak ek sin van 2014, wat ook weer in 'n oogwink gaan verbyskiet? Die Psalmdigter het met dieselfde vrae geworstel en bid en smeek in verse 16 en 17: "Laat u werk vir ons duidelik word en u grootheid vir ons kinders. Laat ons die goedheid van die Here ons God belewe" Hoe raak God se werk vir ons duidelik in 2014?
Die Bybel self help ons daarmee! Psalm 8 besing die grootheid van God se skepping en kom dan met die volgende na vore (:4-7):
"As ek u hemel aanskou,
U het hom net 'n bietjie minder as 'n hemelse wese gemaak
U laat hom heers oor die werk van u hande,
U het alles aan hom onderwerp"
Hier gaan dit nie oor 'n selfsugtige "alles vir my" lewenshouding nie, dit gaan daaroor dat ons die sin in ons lewens – kort of lank – vind in die uitleef van dit waarvoor God ons geskep het, om as Sy verteenwoordigers om te sien na Sy skepping, om as spieëls Sy liefde te weerkaats oor Sy skepping – aarde, plante, diere en mense.
☛ Dit is waarvoor ons gemaak is. Dit is waar ons sin en vervulling vind in die lewe wat aan ons geskenk is. Ons lees nie die Bybel om dit met ons koppe te leer ken nie, maar om deel te word van God se storie. Soos God se verhaal van genade en liefde deel word van ons word ons deel van Sy storie en kan ons ander help om Sy storie te leer ken. Sy verhaal wat "van ewigheid tot ewigheid" waar is. Sy verhaal wat ons kan bring om te sê "Here, ons Here, hoe wonderbaar is u Naam oor die hele aarde!" (Ps 8:10). En hoe doen ons dit? Soos Psalm 90:12 sê, deur dit uit God se hand te kry: "Leer ons ons dae so gebruik dat ons wysheid bekom."
Wanneer ons leef vanuit die wete dat ons lewens in God se hande is, maar dat Hy tog vir my en jou gekies het om Sy verteenwoordigers te wees, dan verander iets. As ek dit aanvaar kyk ek anders na ander mense, want ook hulle is God se verteenwoordigers. Ek kyk anders na die aarde en diere en plante daarop, want ek is medeverantwoordelik daarvoor.
God se verhaal kom, omdat Hy so gekies het, deur my aksies na vore, word sigbaar vir almal
Sleutelwoordw: Psalm 90
Sleutelwoordw: centring prayer, christelike dissiplines, examen, gebed van die hart, Sielkunde, stress
Sleutelwoordw: Deuternomium, liefde
Sleutelwoordw: geloof, geloofwaardigheid, Ned Geref Kerk, NG Kerk, NGK, Oos-Kaap, Oos-Kaapland, Psalm, sinode, vrugte
Ek glo in God die Vader,…En in Jesus Christus…Ek glo in die Heilige Gees. So sê ons mos as ons die Apostoliese Geloofsbelydenis opsê.
Maar, en dis 'n GROOT maar! Wat beteken hierdie woorde regtig? Glo ons in drie gode, een God, hoe werk dit?
Kom ons begin maar met eerlikheid – Ons weet nie regtig hoe om die Drie-eenheid te verduidelik nie. Enige poging bly net dit, 'n POGING. Ons taal, simbole, verstaan is nie genoeg om die volheid van God te verstaan en te verduidelik nie. Soos die een skrywer tereg sê: "People who say they understand it (The Trinity) aren't to be trusted."! (David Lose, Divine Relationship). Die simbool by hierdie geskrif is ook maar een van vele pogings deur die eeue om die Drie-Eenheid visueel uit te beeld.
Tog was daar deur die eeue baie pogings om die Drie-Eenheid te verduidelik. Dit is nou maar inherent aan ons as mense om te probeer verstaan, al sukkel dit!
Die Egiptiese Woestynvaders het 'n kerslig gebruik om die konsep van die Drie-Eenheid te probeer verduidelik: Hulle het die kers só gebruik om die Drie-Eenheid te probeer verduidelik:
Oorsprong van Lig – Dit is die Vader
Die Lig self wat verlig – Die Seun, Jesus
Die hitte wat jy voel – Die Heilige Gees
Al help die Woestynvaders se konsep, het dit ook, soos al hierdie konsepte en pogings, gebreke.
Nog iemand uit Afrika, Augustinus, het ook 'n poging aangewend om die Drie-Eenheid te probeer verduidelik. Hy het gepraat van 'n "Gemeenskap van liefde". Sy beeld het nogal moontlikhede, al het dit ook gebreke.
Minnaar – God die Vader
Geliefde – Jesus, die Seun
Die Liefde – Die Heilige Gees
Ons kan heeldag voortgaan om al hierdie pogings te lys, vanaf Patrick, die sendeling aan die Iere, se gebruik van die drie-blaar klawer, regdeur tot moderne teoloë. Al wat ons vir seker kan sê, is dat alhoewel die beelde ons help om 'n mate van verstaan te kry, hulle almal ook aan ernstige gebreke ly.
Hoekom is dit dan belangrik om oor die Drie-Eenheid te praat? Daar is dan nie eers 'n spesifieke teks in die Bybel wat hierdie verhouding uitspel nie! Nee, dit is eerder die manier wat die hele Bybel oor God praat, vanaf Genesis ("Ons") regdeur tot die einde. Selfs die bekende Matt 28:18, 19: "Jesus kom toe nader en sê vir hulle: "Aan My is alle mag gegee in die hemel en op die aarde. Gaan dan na al die nasies toe en maak die mense my dissipels: doop hulle in die Naam van die Vader en die Seun en die Heilige Gees" (1983 Afrikaans vertaling) is nie 'n sogenaamde "proefteks" nie, maar vat eintlik maar net saam hoe die hele oor God praat (Interessante tekste om na te kyk is, onder andere: Gen 1:1, 26, 1 Kor 5:18-20, Rom 5:1-5, Efes 1:3-14, Mal 3:6, Heb 13:8)
As die Bybel dan self die verhouding van Vader, Seun en Heilige Gees nie duidelik uitspel nie, hoekom moet ons oor dié saak bekommerd wees?
Dit is belangrik om vas te hou aan die Drie-Enige verstaan van God, want as ons dit nie doen nie, kruip allerlei probleme in ons verstaan van God en praat oor God in. In sommige gevalle word die Vader bo die Seun, Jesus en die Heilige Gees geplaas. Dan word Jesus slegs mens, en in uiterste gevalle die Gees slegs 'n "krag". Die probleme sien 'n mens al vroeg by die Arianisme. In sekere van die Gnostiese dwalings sien 'n mens hierdie tendens ook. Vandag is dit in die "oneness" pentekostalisme te siene, asook in die manier wat Islam na Jesus kyk, om maar net twee voorbeelde te noem.
Ander kere word die drie persone van die Drie-Eenheid gesien as slegs maskers waardeur die een God Hom aan ons wys (modalisme), nie dat die drie Persone deel is van die wese van God nie.
Of die Drie-Eenheid word só geskei dat daar van drie afsonderlike gode gepraat word.
Al verstaan ons nie hoe die Drie-Eenheid inmekaar steek nie, en al skiet al ons beelde en konsepte ver tekort, is dit belangrik om vas te hou aan die belydenis dat ons glo in een God, Vader, Seun en Heilige Gees.
Wat weet ons wel van hierdie een God, Vader Seun en Gees?
God se eenheid is baie dieper as dit wat ons ken in menslike verhoudings, al kan ons ondervindings van vriendskap, omgee binne families, vir ons so 'n klein skynseltjie wys van wat God se eenheid behels.
Die lewe wat God gee is onselfsugtige liefde. Liefde wat uitgeleef word in die verhouding tussen Vader, Seun en Gees. Die bewys hiervoor kry ons in die offer van Jesus
God is nie 'n krag of iets onpersoonlik nie, maar staan en wil in 'n lewende verhouding met ons staan. God is een, maar Sy eenheid is die lewende eenheid van die Drie-Eenheid.
Hoe leef ons ons geloof in 'n Drie-Enige God uit? Hoe beïnvloed my geloof in 'n Drie-Enige God my alledaagse lewe? Daar is 'n vlakke van my lewe waarop hierdie geloof 'n effek het.
Leef NOU tot eer van God, nie net wag vir "eendag" in die hemel nie. Die Gees lei ons nou alreeds in God se wil.
Leef in volle verhouding met God en jou medemens. Jesus het nie verniet die Wet opgesom as liefde tot God en liefde tot die naaste nie.
Die eenheid in die Drie-Eenheid is 'n simbool vir ons eenheid onderling. Vader Seun en Gees is in 'n perfekte eenheid en verhouding met mekaar, en kan ons lei tot onderlinge eenheid.
Die vroeë Griekse vaders het die woord "Perichoresis" gebruik om hulle verstaan van die onderlinge eenheid tussen Vader, Seun en Gees te verduidelik. Dit beteken letterlik "ronddans". Mag óns so in 'n noue verhouding met die Vader, Seun en Gees leef dat ons met vreugde en in eenheid en liefde met die Drie-Enige kan ronddans!
Sleutelwoordw: Arianisme, Augustinus, Drie-Eenheid, modalisme, oneness pentekostalisme, Woestynvaders
Sluimer en slaap?
1 Kor 1 Algemene Sinode Angola Arianisme bekommernis Belhar Belydenis Bergrede bosoorlog Calvin Calvyn chaos Deuternomium Drie-Eenheid Efesiërs etiek fasiliterend Galasiërs gay geboorte geloof geloofsbelewenis geloofwaardigheid genade Genesis geskiedenis hoop hulp intog Jesus Jesaja Jesus Johannes Johannes 21 John de Gruchy John W de Gruchy kapelaan kerkeenheid Kersfees Komga kulturele verskeidenheid leierskap lewe in oorvloed liefde Lukas Lukas 19 Lydenstyd Maleagi Matteus Namibia Ned Geref Kerk NGK NG Kerk nuwe mens onderwys opstanding palm sondag persepsies predestination Prediker Psalm Romeine sacrament Samaritaan San SAW sending sinode Sin van die lewe Tom Waits VBO Versoeking vrede vreugde wederkoms World Teacher Day